
HOTĂRÂRE
privind aprobarea impozitelor şi taxelor locale

pentru anul 2009
         CONSILIUL LOCAL AL MUNICIPIULUI PAŞCANI, analizând :

           Expunerea de motive a Primarului Municipiului Paşcani, privind impozitele şi taxele locale, aprobate pentru anul 2009 potrivit Legii 571/2003 privind Codul Fiscal;

Având în vedere Raportul de specialitate al Serviciului Finanţe Publice Locale, precum şi rapoartele de avizare ale comisiilor de specialitate ale Consiliului Local Municipal Paşcani;

          Având în vedere art. 56 din Constituţia României;
          Având în vedere Titlul IX " Impozite şi taxe locale " din Legea nr. 571/ 2003 privind Codul fiscal, cu modificarile si completările ulterioare; 
Având în vedere Legea nr. 343/ 17.07.2006 pentru modificarea şi completarea Legii 571/ 2003 privind Codul fiscal; 

          Având în vedere H.G. 44/ 22.01.2004 pentru aprobarea Normelor Metodologice de aplicare a Legii 571/ 2003 privind Codul fiscal, cu modificările şi completările ulterioare;

Având în vedere prevederile  H.G. 1514/ 07.11.2006 privind nivelurile pentru valorile impozabile, impozitele si taxele locale si alte taxe asimilate acestora, precum şi amenzile aplicabile in anul fiscal 2008;  
Având în vedere prevederile  H.G. 1861/ 21.12.2006 pentru modificarea şi completarea H.G. nr. 44/ 2004; 
Avind in vedere prevederile O.U.G. nr.155/19.12.2007,pentru modificarea alin.4 si 5 ale art.263 din Legea nr.571/2003 privind Codul Fiscal ;
          Având în vedere O.G. nr. 92/ 2003 privind Codul de procedură fiscală, republicată cu modificările şi completările ulterioare; 

Având în vedere H.G. nr. 1050/ 2004 privind aprobarea Normelor metodologice de aplicare a O.G. 92/ 2003; 
          Având în vedere prevederile H.C.L. Pascani nr. 157/31.10.2007 privind zonarea municipiului Pascani in vederea stabilirii impozitelor si taxelor locale;

 Având în vedere prevederile H.C.L. Pascani nr. 57/27.06.2002 privind instituirea taxei speciale pentru finanţarea activităţilor sportive, de cultură, artă şi ştiinţă, cu modificările şi completările ulterioare;
          Având in vedere că prezentul Proiect de hotărâre a fost adus la cunoştinţă publică prin afişare conform Procesului – verbal de afişare nr. 7131/14.04.2008;
          Ţinând seama de necesitatea de creştere a veniturilor proprii ale bugetului local pentru anul 2009 în scopul asigurării finanţării cheltuielilor locale pe de o parte, precum şi condiţiile locale specifice zonei, pe de alta parte;

          În baza prevederilor Legii nr. 273/ 2006 privind Finantele publice locale, cu modificările şi completările ulterioare;
          În conformitate cu art. 36, alin. (4), lit. c)  si art.45 din Legea nr. 215/ 2001 privind administraţia publică republicată, cu modificările şi completările ulterioare.
HOTĂRĂŞTE :
Art.1. Se aprobă impozitele şi taxele locale pentru anul 2009 după cum urmează:

a) Nivelurile în sume fixe se stabilesc la nivelul celor aplicate în anul 2008;

b) Cota prevăzută la art.253, alin.(2) din Legea 571/2003 privind Codul Fiscal se stabileşte la 1,15 % pentru clădirile aparţinând persoanelor juridice, reevaluate sau dobândite începând cu data de 1 ianuarie 2006; 

c) Cota prevăzută la art.253, alin.(6) din Legea 571/2003 privind Codul Fiscal, se stabileşte la 10 %, pentru clădirile aparţinând persoanele juridice, reevaluate sau dobândite până la data de 31.12.2005; 

e) Cota prevăzută la art.270, alin.(4) din Legea 571/2003 privind Codul Fiscal, se stabileşte la 3% din valoarea serviciilor de reclamă şi publicitate;

f) Cota prevăzută la art. 278, alin (2) din Legea nr. 571/2003, privind Codul fiscal, reprezentând taxa hotelieră, este de 1,5 %. Cota se aplică la tarifele de cazare, fără TVA, practicate de unităţile de cazare (hoteluri, moteluri, pensiuni, cabane, etc.) şi se datorează pentru întreaga durată a sejurului.
Art.2. Impozitul pe terenurile amplasate în extravilan se stabileşte conform Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente în funcţie de rangul localităţii, pe categorii de folosinţă şi clase de calitate, potrivit anexei nr. II.3 persoane fizice şi juridice;

                  Art.3. Bonificaţia prevăzută la art. 255, alin(2) şi art. 260, alin.(2), art. 265 alin.(2) din Legea 571/2003 privind Codul Fiscal modificată şi completată prin Legea nr.343/ 2006  art. 228 art. 260 şi art. 265, pentru plata integrală a impozitului până la data de 31 martie 2009 se acordă contribuabililor persoane fizice şi  juridice şi se stabileşte :

a) în cazul impozitului pe cladiri la 10% ;
b) în cazul impozitului pe teren  la 10% ;

c) în cazul impozitului pe mijloacele de transport la 10%.
  Art.4. Impozitul pe spectacole si taxa de reclamă şi publicitate se stabilesc în anul 2009 prin menţinerea  cotelor de impozitare aplicabile la nivelul celor din  anul fiscal 2008.
                   Art.5. Redevenţa pentru clădirile, terenurile închiriate sau concesionate cât şi cele utilizate din proprietatea publică se menţine la  nivelul aplicat în 2008.
                    Art.6. Conform Legii 343/ 17.07.2006 art.218 alin.(3) şi art. 230 alin.(3), pentru clădirile şi terenurile proprietate publică sau privată a statului ori a unităţilor administrativ - teritoriale  concesionate,  închiriate, date în administrarea ori în folosinţă, începând cu 1 ianuarie 2007 se stabileşte taxa pe clădiri şi taxa pe teren, care reprezintă sarcina fiscală a concesionarilor, locatarilor, titularilor dreptului de administrare sau de folosinţă după caz, în condiţiile similare a impozitului pe clădiri şi teren.
                      Art.7. Pentru determinarea impozitului pe clădiri şi a taxei pentru eliberarea autorizaţiei de construire în cazul persoanelor fizice, precum şi a impozitului pe teren pentru anul 2009, se aplică prevederile H.C.L. Pascani nr. 157/31.10.2007 privind zonarea municipiului Pascani in vederea stabilirii impozitelor si taxelor locale.
                     Art.8.  Conform art. 219 din Legea 343/2006, clădirile pentru care nu se datorează impozit pe clădire potrivit art.250 alin.(1), (2) şi (3) din Legea 571/2003 potrivit Codului Fiscal, sunt nominalizate de la aliniatul 1 la 19 din articol.
                     Art.9. Terenurile pentru care nu se datorează impozit, potrivit art.257 din Legea 571/2003 privind Codul Fiscal, sunt cele nominalizate de la alin 1, lit. a) la n) din legea menţionată. 

                   Art.10. Conform Legii nr. 343/17.07.2006 art.240 alin.(2), în anul fiscal 2009, impozitul pe autovehicule se calculează în funcţie de capacitatea cilindrică  aplicându-se un nivel de impozite în sume cuprinse între 7-120 lei/200cmc în funcţie de autovehicul, iar art.240 alin.(7) modifică impozitul pe mijloacele de transport pe apă, cu sume cuprinse intre 15-1600 lei/an, conform anexei  III – PF-PJ.
                   Art. 11. Nivelurile impozitului pe mijloace de transport pentru vehiculele având masa maximă autorizată de peste 12 tone se stabileşte în conformitate cu O.U.G. nr 155/19.12.2007, conform anexelor  III.3-III.4, PF şi PJ.
                  Art. 12. Plata impozitului si taxei pe clădiri, a impozitului şi taxei pe teren şi a impozitului pe mijloace de transport se face anual in doua rate egale, prima rata se face până la 31 martie si a doua pana la 30 septembrie inclusiv, conform art. 255 alin (1), art. 260 alin.(1) şi art.265 alin.(1) din Legea 343/17.07.2006 pentru modificarea şi completarea Legii 571/2003 privind Codul Fiscal.
                  Art.13. Impozitul anual pe clădiri, pe teren şi mijloace de transport datorat aceluiaşi buget local de către contribuabili persoane fizice şi juridice, cumulate pentru cei care deţin în proprietate mai multe clădiri, terenuri sau mijloace de transport în sume de până la 50 lei se achită integral până la 31 martie 2009.

                   Art.14. Taxa de timbru pentru eliberarea certificatelor fiscale în regim de urgenţă se stabileşte la 10 lei pentru persoanele fizice şi de 20 lei pentru persoanele juridice.
                   Art.15. Lista actelor normative prin care sunt instituite impozitele şi taxe locale, inclusiv hotărârile Consiliului Local al municipiului Paşcani, prin care s-au stabilit impozite si taxe locale pe o perioada de 5 ani anteriori anului fiscal, este prevăzută în Anexa nr. 19, parte integrantă la prezenta hotărâre. 

                   Art.16. Taxa pentru eliberarea / viza anuală a autorizaţiei privind desfăşurarea activităţii de alimentaţie publică pentru comercianţii a căror activitate este potrivit Clasificaţiei activităţilor din economia naţională CAEN, aprobată prin H.G.nr.656/1997, cu modificările şi completările ulterioare în clasa 5530-restaurante şi 5540 –baruri, pentru fiecare unitate sau stand de comercializare se stabileşte în funcţie de zona din municipiul Paşcani în care aceştia îşi desfăşoară activitatea, astfel:

· zona A – 500 lei;

· zona B – 400 lei;

· zona C – 300 lei;

· zona D – 200 lei.

                   Art.17. Taxa pentru sport, cultură, artă şi ştiinţă se datorează de către :

    a) contribuabilii persoane juridice cu sediul fiscal în municipiul Paşcani care realizează  venituri din activitatea economică, cu excepţia instituţiilor publice;

    b) contribuabilii persoane juridice cu sediul fiscal în alte localitaţi care au deschise pe teritoriul municipiului Paşcani puncte de lucru, filiale, agentii, reprezentanţe, etc.;

    c) contribuabilii persoane juridice cu sediul fiscal în alte localitaţi care deţin bunuri impozabile pe teritoriul municipiului Paşcani şi care au deschise pe teritoriul municipiului Paşcani puncte de lucru, filiale, agentii, reprezentanţe, etc.;

    d) contribuabilii persoane juridice cu sediul fiscal în alte localitaţi care realizează venituri pe teritoriul municipiului Paşcani din servicii de reclamă şi publicitate in baza unui contract sau a unui alt fel de înţelegere incheiată cu altă persoană.

                   Cuantumul taxei pentru sport, cultură, artă şi ştiinţă, cât şi modul de calcul al acesteia va fi aprobat printr-o hotarare a consiliului local.
                 Art. 18. Facilităţile fiscale pentru persoanele fizice se acordă conform art.284 alin.(1)-(14) din Legea 571/ 2003 privind Codul Fiscal cu modificările şi completările aduse de Legea 343/2006.

           Art.19. Facilităţile fiscale pentru persoanele juridice se acordă conform art. 285 
si 286 din Legea 571/ 2003 privind Codul Fiscal cu modificările şi completările aduse de Legea 343/2006.
                        Art. 20. Anexele 1- 19 fac parte integrantă din prezenta hotărâre.
 
           Art.21. Prezenta hotărâre intră în vigoare începând cu data de 1 ianuarie 2009.

                  Art.22. Serviciul Administraţie Publică Locală va comunica în copie prezenta hotărâre :



- Instituţiei Prefectului judeţului Iaşi;


- Primarului municipiului Paşcani;


- Serviciilor publice ale Primăriei;


- Serviciul Finanţe Publice Locale;


- Politiei municipiului Paşcani;


- Mass-media locale.
 Preşedinte de şedinţă                                                         Contrasemnează
           Consilier,                                                                            Secretar,
 RUSU LEONARD

                                             ZUZAN MIRCEA

